Správa Komisie Rade a Európskemu parlamentu o vykonávaní opatrení zavedených smernicou 2002/2/ES, ktorou sa mení a dopĺňa smernica Rady 79/373/EHS o uvádzaní kŕmnych zmesí do obehu /* KOM/2006/0839 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 20.12.2006 KOM(2006) 839 v konečnom znení SPRÁVA KOMISIE RADE A EURÓPSKEMU PARLAMENTU o vykonávaní opatrení zavedených smernicou 2002/2/ES, ktorou sa mení a dopĺňa smernica Rady 79/373/EHS o uvádzaní kŕmnych zmesí do obehu Európska Komisia Ďalšie informácie o Generálnom riaditeľstve pre zdravie a ochranu spotrebiteľa sú dostupné na internetovej adrese: http://ec.europa.eu/food/index_en.htm Doplňujúce informácie o právnych predpisoch týkajúcich sa krmív sú dostupné na adrese: http://ec.europa.eu/food/food/animalnutrition/index_en.htm © Európske spoločenstvá, 2006 Reprodukcia je povolená pod podmienkou uvedenia zdroja. SPRÁVA KOMISIE RADE A EURÓPSKEMU PARLAMENTU o vykonávaní opatrení zavedených smernicou 2002/2/ES, ktorou sa mení a dopĺňa smernica Rady 79/373/EHS o uvádzaní kŕmnych zmesí do obehu 1. ZHRNUTIE V článku 15a smernice 79/373/EHS[1] sa uvádza, že na základe informácií získaných od členských štátov Komisia predloží Európskemu parlamentu a Rade správu o vykonávaní opatrení zavedených smernicou 2002/2/ES,[2] ktorou sa mení a dopĺňa smernica Rady 79/373/EHS, a priloží všetky návrhy vypracované na zlepšenie týchto opatrení. Na žiadosť útvarov Komisie o informácie odpovedalo dvadsaťštyri členských štátov. Táto správa sa zaoberá vykonávaním opatrení, ktoré boli zavedené smernicou 2002/2/ES: Po prvé, uvádzanie referenčného čísla šarže na označení sa stalo povinným. Členské štáty vykonali toto opatrenie bez akýchkoľvek väčších problémov. Predpokladá sa, že sa tým významne zlepší sledovateľnosť. Po druhé, v smernici sa povoľujú výnimky z ustanovenia, že sa údaje na označení majú uvádzať na mieste pre ne vyhradenom. Určité údaje na označení sa môžu uvádzať mimo tohto miesta. Členské štáty vykonali toto opatrenie bez akýchkoľvek väčších zaznamenaných problémov. Komisia nemá žiadne podrobné informácie o tom, v akej miere výrobcovia kŕmnych zmesí využili túto možnosť flexibility. Ani kontrolné orgány, ani zákazníci neupozornili na žiadne problémy. Pri povinnom uvádzaní množstva kŕmnych surovín vrátane povolenej tolerancie vznikli najväčšie rozdiely: uplatňovanie deklarovania percentuálnych podielov bolo v niekoľkých členských štátoch odložené rozhodnutiami vnútroštátnych súdov na žiadosť výrobcov kŕmnych zmesí až do prijatia predbežného nálezu Európskym súdnym dvorom. V jednom členskom štáte sa odklad týkal len spoločností, ktoré podali návrh na začatie súdneho konania. Ďalšia skupina členských štátov sa rozhodla konať pri vykonávaní úradných kontrol flexibilne a dokonca neukladať prevádzkovateľom pokuty v prípade porušenia povinností uvádzania množstiev na označení. Väčšina týchto členských štátov transponovala otvorené deklarovanie na základe nálezu súdu zo 6. decembra 2005. Existuje teda jedna skupina členských štátov, ktoré transponovali a presadzovali uplatňovanie ustanovení „otvoreného deklarovania“ priamo; pri zistení neplnenia povinností počítajú s pokutami. Tieto členské štáty informovali o pozitívnom vývoji, pokiaľ ide o plnenie povinností a nedostali od výrobcov kŕmnych zmesí žiadne sťažnosti. V smernici sa napokon stanovuje, že výrobcovia krmív sú povinní spolupracovať s kontrolnými orgánmi. Členské štáty vykonali toto opatrenie v rámci smernice 2002/2/ES alebo ho už predtým zahrnuli do svojich vnútroštátnych právnych predpisov. Táto zásada je teraz neoddeliteľnou súčasťou všeobecného potravinového práva. Návrhy na zlepšenie uvedených opatrení tu nebudú predložené. Príslušné možnosti sú súčasťou hodnotenia vplyvu, ktoré sa zameriava na celú oblasť označovania krmív a ktoré práve vykonávajú útvary Komisie. Plánuje sa, že po dokončení prác bude v druhej polovici roku 2007 predložený výsledný legislatívny návrh. 2. ÚVOD Prečo sa predkladá táto správa? V článku 15a smernice 79/373/EHS sa stanovuje, že: „Komisia predloží najneskôr 6. novembra 2006 Európskemu parlamentu a Rade správu na základe informácií získaných od členských štátov o vykonávaní opatrení zavedených podľa článku 5 ods. 1 písm. j) a l) a ods. 5 písm. d) a článku 5c a podľa druhého pododseku článku 12, najmä pokiaľ ide o uvádzanie množstva kŕmnych surovín formou percentuálnych hmotnostných podielov na označení kŕmnych zmesí vrátane povolenej tolerancie, a priloží všetky návrhy vypracované na zlepšenie týchto opatrení.“ Komisia požiadala členské štáty o poskytnutie týchto informácií a od dvadsiatich štyroch z nich dostala odpoveď. Súvislosti Sériou krízových situácií, ktoré súviseli s potravinami určenými pre ľudí a krmivami pre zvieratá (BSE, dioxín atď.) koncom deväťdesiatych rokov, sa odhalili nedostatky v úprave a uplatňovaní právnych predpisov o potravinách v rámci EÚ. To viedlo Komisiu k tomu, aby zaradila presadzovanie vyššej úrovne bezpečnosti potravín medzi svoje politické priority (Európska rada v Helsinkách v roku 1999). Ako reakcia na uvedené skutočnosti sa v „Bielej knihe o bezpečnosti potravín“ z 12.1.2000 (KOM (1999) 719 konečné znenie) uvádzajú návrhy na transformáciu potravinovej politiky EÚ na proaktívny, dynamický, ucelený a komplexný nástroj, pričom sa navrhlo 84 osobitných opatrení. V novej stratégii sa musí zohľadniť skutočnosť, že poľnohospodársko-potravinárske odvetvie má veľký význam pre celé európske hospodárstvo. Okrem toho, celý reťazec výroby potravín sa stáva stále komplexnejším, zatiaľ čo rozšírenie Únie vytvorilo pre vnútorný trh nové výzvy, pokiaľ ide o bezpečné a kvalitné výrobky pochádzajúce zo všetkých členských štátov. Hlavný prvok nového legislatívneho rámca, tzv. prístup „z farmy na stôl“, zahŕňa všetky stupne potravinového reťazca. Prevádzkovatelia obchodnej činnosti s krmivom, farmári a prevádzkovatelia potravinárskych podnikov nesú prvoradú zodpovednosť za bezpečnosť potravín. Sledovateľnosť krmív a potravín a ich zložiek je ďalším kľúčovým prvkom bezpečností krmív a potravín. Transparentnosť v súvislosti s označovaním krmív predstavuje tiež dôležitú zásadu nového potravinového práva a práva týkajúceho sa krmív, ktoré bolo navrhnuté v záujme zvýšenia dôvery ku krmivám a potravinám. V smernici 79/373/EHS bolo pred jej zmenenou a doplnením smernicou 2002/2/ES, stanovené flexibilné deklarovanie obmedzujúce sa na označovanie kŕmnych surovín bez uvádzania ich množstva v krmivách pre úžitkové zvieratá, pričom sa v nej zachovávala možnosť uvádzania kategórií kŕmnych surovín namiesto uvádzania samotných kŕmnych surovín. S ohľadom na skutočnosť, že bezpečnosť potravín živočíšneho pôvodu korení v bezpečných krmivách pre zvieratá, sa v Bielej kniha o bezpečnosti potravín zmena a doplnenie smernice o kŕmnych zmesiach označila za prioritu (činnosť č. 24). Príslušný návrh Komisie viedol k prijatiu smernice 2002/2/ES s cieľom zabezpečiť, aby chovatelia hospodárskych zvierat boli v najvyššej možnej miere informovaní o presnom zložení a použití krmív. V záujme zlepšenia transparentnosti a sledovateľnosti pôvodu sa smernicou 2002/2/ES ukladá takzvané „otvorené deklarovanie“: - vymenovaním všetkých kŕmnych surovín použitých v kŕmnych zmesiach uvedením ich špecifických mien s percentuálnymi hmotnostnými podielmi v kŕmnej zmesi v klesajúcom poradí s toleranciou +/- 15 %; - poskytovaním presnej percentuálnej hmotnosti na žiadosť zákazníkov. Členské štáty museli transponovať tieto opatrenia do 6. marca 2003 a začať ich uplatňovať najneskôr od 6. novembra 2003. Problémy Zavedenie „otvoreného deklarovania“ bolo veľmi kontroverzné, pretože výrobcovia kŕmnych zmesí sa postavili proti zverejňovaniu zloženia svojich výrobkov. Z iniciatívy krmivového odvetvia niekoľko vnútroštátnych súdov predložilo odporúčanie na vydanie predbežného nálezu Európskemu súdnemu dvoru[3], pričom sa sústredili najmä na platnosť smernice 2002/2/ES. Dňa 6. decembra 2005[4] súd zamietol argumenty predložené na spochybnenie platnosti smernice a tým podporil stanovisko, ktoré bránili inštitúcie. Konkrétne, právny základ smernice (článok 152 ods. 4 písm. b) Zmluvy o ES: opatrenia zamerané priamo na ochranu verejného zdravia) uznal súd za platný. Preto súd potvrdil platnosť deklarovania percentuálnych podielov s toleranciou +/- 15 %. Osobitnú požiadavku informovať zákazníkov na ich žiadosť o presných percentuálnych hmotnostiach každej kŕmnej suroviny použitej v kŕmnej zmesi však súd vyhlásil za neplatnú, pretože zistil, že je v rozpore so zásadou proporcionality. Podľa článku 10 Zmluvy o ES musia členské štáty prijať všetky potrebné opatrenia na zabezpečenie splnenia povinností vyplývajúcich zo Zmluvy alebo z konania podniknutého inštitúciami Spoločenstva. Komisia okrem toho 27. júna 2006 prijala návrh rozhodnutia Európskeho parlamentu a Rady, ktorým opravuje smernicu 2002/2/ES tak, že vypúšťa ustanovenie, ktoré súd vyhlásil za neplatné, s cieľom uviesť tento právny predpis do súladu s nálezom súdu. Návrh je v súčasnosti v prvom čítaní v Parlamente. Z toho dôvodu sa táto správa nezaoberá ustanovením, podľa ktorého by sa mali presné percentuálne hmotnosti oznamovať zákazníkom na ich žiadosť (článok 5 ods. 1 písm. l)) 3. VYKONÁVANIE OPATRENÍ ČLENSKÝMI ŠTÁTMI 3.1. Uvádzanie referenčného čísla šarže (čl. 5 ods. 1 písm. j)): Dvadsaťdva členských štátov uviedlo, že vykonali toto opatrenie bez spozorovania akýchkoľvek väčších problémov. Považujú toto ustanovenie za veľmi dôležité z hľadiska sledovateľnosti kŕmnych zmesí. Zatiaľ je sledovateľnosť požiadavkou stanovenou v článku 18 Všeobecného potravinového práva[5], v prílohe II k nariadeniu o hygiene krmív[6] a v článkoch 4 až 8 nariadenia o sledovateľnosti a označovaní geneticky modifikovaných organizmov a sledovateľnosti potravín a krmív vyrobených z geneticky modifikovaných organizmov[7]. Možnosť sledovať kŕmne zmesi v predchádzajúcom štádiu a v nasledujúcom štádiu distribučného reťazca je v mnohých prípadoch rozhodujúce. Skúsenosti s touto požiadavkou sú jednoznačne pozitívne. 3.2. Vyznačovanie určitých údajov mimo priestoru vyhradeného na označenie údajov: Čl. 5 ods. 5 písm. d): „doba použiteľnosti, čistá hmotnosť, referenčné číslo šarže a číslo schválenia alebo registračné číslo sa môžu uviesť mimo miesta vyhradeného na označenie údajov uvedených v odseku 1; v takom prípade sa tieto údaje doplnia údajom o tom, kde sa dané informácie uvádzajú.“ Týmto ustanovením sa umožňuje výrobcom kŕmnych zmesí uvádzať dobu použiteľnosti, čistú hmotnosť, referenčné číslo šarže a číslo schválenia alebo registračné číslo na miestach na obale, ktoré sú na uvádzanie takýchto informácií vhodné. Závisí to tak od dizajnu obalu, ako aj od typu použitého baliaceho zariadenia. V praxi sa napríklad doba použiteľnosti a/alebo registračné číslo šarže môžu vytlačiť na spodnú časť alebo na okraj sáčku počas balenia. Dvadsaťdva členských štátov uviedlo, že vykonali toto opatrenie bez spozorovania akýchkoľvek väčších problémov. Komisia nemá žiadne podrobné informácie o tom, do akej miery výrobcovia kŕmnych zmesí túto možnosť využili, ale odvetvie túto flexibilitu vysoko oceňuje. Na druhej strane, na toto ustanovenie neboli podané žiadne sťažnosti, pokiaľ ide o jeho zrozumiteľnosť a transparentnosť ani zo strany kontrolných orgánov, ani zo strany chovateľov hospodárskych zvierat. 3.3. Deklarovanie percentuálnych podielov kŕmnych surovín s toleranciou +/- 15 %: Čl. 5c: “1. Všetky kŕmne suroviny použité v kŕmnej zmesi sa uvedú s ich špecifickými názvami. 2. Uvádzanie kŕmnych surovín v krmivách podlieha týmto pravidlám: a) kŕmne zmesi určené pre iné zvieratá ako spoločenské zvieratá: i) vymenovanie kŕmnych surovín v krmivách uvedením percentuálnych hmotnostných podielov prítomných v kŕmnej zmesi v klesajúcom poradí; ii) vzhľadom na vyššie uvedené percentuálne podiely sa povoľuje tolerancia ± 15 % z deklarovanej hodnoty; b) kŕmne zmesi určené pre spoločenské zvieratá: vymenovanie kŕmnych surovín v krmivách buď uvedením obsiahnutého množstva, alebo vymenovaním ich názvov v klesajúcom poradí podľa hmotnosti.“ (Čl. 5c ods. 3 a 4 obsahujú osobitné ustanovenia o krmive pre spoločenské zvieratá a táto správa sa nimi nezaoberá). Počas transpozície smernice 2002/2/ES do vnútroštátnych právnych predpisov šesť vnútroštátnych súdov členských štátov odložilo na žiadosť výrobcov kŕmnych zmesí uplatňovanie otvoreného deklarovania až do vydania predbežného nálezu Európskym súdnym dvorom; v jednom členskom štáte bol odklad povolený len konkrétnym spoločnostiam. Následkom nálezu ESD zo 6. decembra 2005 niektoré členské štáty zaviedli deklarovanie percentuálnych podielov alebo sú už vyššom štádiu jeho zavedenia. V niektorých členských štátoch sa na jeho zavedenie ešte stále čaká. Preto žiadna zo skupín členských štátov nemá praktické skúsenosti s deklarovaním percentuálnych podielov, ale problémy sa vyskytli už pri pokuse o jeho zavedenie. Členské štáty, ktoré priamo transponovali otvorené deklarovanie do stanoveného termínu (6. marec 2003), alebo pred dátumom pristúpenia k EÚ v prípade desiatich nových členských štátov, možno takisto rozdeliť na dve skupiny: S ohľadom na odklad tohto ustanovenia vo významných susedných členských štátoch, ktorých obchodné toky kŕmnych zmesí prúdia na ich územie, štyri členské štáty sa formálne rozhodli uplatňovať flexibilný prístup k úradným kontrolám a dokonca neukladať prevádzkovateľom pokuty v prípade porušenia povinností týkajúcich sa uvádzania množstva na označení. Tri členské štáty oficiálne neodložili kontroly plnenia tejto povinnosti, ale buď oznámili, že na základe prístupu zohľadňujúceho prípadné riziká vykonávali len veľmi obmedzené kontroly, pretože brali do úvahy riziko s tým spojené, alebo nahlásili problémy s vykonávaním tohto ustanovenia v praxi. Druhá skupina členských štátov (10 štátov), ktoré priamo zaviedli otvorené deklarovanie, buď neuviedli žiadne informácie o skúsenostiach so zavedením otvorenej deklarácie alebo vykonávali represívne kontroly (5 štátov). Kontrolami v tejto skupine členských štátov sa neodhalili žiadne závažné problémy s týmto ustanovením alebo mal počet prípadov jeho nedodržiavania klesajúci charakter. V tejto poslednej skupine bola fakticky zaznamenaná aj podpora otvoreného deklarovania zo strany používateľov krmív a väčšej časti krmivového odvetvia. Táto skupina môže okrem toho slúžiť ako pozitívny príklad rýchleho odhalenia zdroja kontaminácie aflatoxínmi vďaka otvorenému deklarovaniu. Záverom je možné zhrnúť, že niekoľko členských štátov nahlásilo problémy s týmto ustanovením a navrhlo, aby sa tieto problémy zohľadnili pri zmene a doplnení tejto požiadavky, niektoré členské štáty sú neutrálne a tretia skupina podporuje otvorené deklarovanie. 3.4. Požiadavka, aby výrobcovia krmív spolupracovali s kontrolnými orgánmi: Čl. 12 ods. 2: „ Ustanovia (členské štáty) , že výrobcovia kŕmnych zmesí budú povinní na požiadanie sprístupniť na kontrolu orgánom zodpovedným za vykonávanie úradných kontrol akýkoľvek doklad týkajúci sa zloženia kŕmnych zmesí určených na zavedenie do obehu, ktorý spresní informácie poskytované prostredníctvom označenia.“ Dvadsaťdva členských štátov, ktoré odpovedali, vykonalo toto opatrenie a niektoré z nich dokonca zahrnuli toto ustanovenie do svojich vnútroštátnych právnych prepisov pred prijatím smernice 2002/2/ES. Medzitým bola povinnosť prevádzkovateľov obchodnej činnosti s krmivom spolupracovať s kontrolnými orgánmi stanovená aj vo všeobecnom potravinovom práve. Členské štáty zdôrazňujú význam získavania informácií, ktoré potrebujú na monitorovanie dodržiavania ustanovení o označovaní a plnenia povinnosti uloženej výrobcom kŕmnych zmesí poskytnúť pri vykonávaní kontrol všetku potrebnú pomoc. Toto ustanovenie je obzvlášť dôležité pre bezpečnosť potravín a krmív, pretože poskytovanie presného percentuálneho podielu zložiek na žiadosť zákazníka súd vyhlásil za neplatné. 4. NÁVRHY URČENÉ NA ZLEPŠENIE OPATRENÍ V revidovanej lisabonskej stratégii sa zjednodušenie označilo za jednu z prioritných činností EÚ. Jej cieľom je dosiahnuť hospodársky rast a pracovné príležitosti v Európe a preto sa zameriava na také prvky acquis , ktoré sa týkajú konkurencieschopnosti podnikov v EÚ. Jej celkovým cieľom je prispieť k vytvoreniu európskeho regulačného rámca, ktorý spĺňa najvyššie normy tvorby právnych prepisov rešpektujúc zásady subsidiarity a proprcionality. V tejto súvislosti je účelom zjednodušenia prijímať tak na úrovni Spoločenstva, ako aj na vnútroštátnej úrovni, také právne prepisy, ktoré by spôsobili menšiu záťaž a ľahšie sa uplatňovali a tým pomohli efektívnejšie dosiahnuť žiadané ciele. Modernizácia právnych predpisov týkajúcich sa krmív a najmä označovania krmív tvorí súčasť súčasného viacročného programu pre zjednodušenie, ktorí tvorí prílohu oznámenia Komisie z 25. októbra 2005. Program výslovne stanovuje modernizáciu a nahradenie štyroch navzájom súvisiacich smerníc (a približne 30 smerníc, ktorými sa menia a dopĺňajú) týkajúcich sa krmív jedným nariadením. Úprava existujúcich požiadaviek na označovanie krmív je jednou z konkrétnych oblastí záujmu. Na základe štúdie, ktorá identifikovala rozličné problémy a možnosti politiky, Komisia v prvom polroku roku 2006 uskutočnila internetové konzultácie s hlavnými zúčastnenými stranami vrátane príslušných vnútroštátnych orgánov. Výsledky sa teraz používajú na integrované hodnotenie vplyvu skúmajúc najmä sociálny, ekonomický a environmentálny vplyv zvažovaných alternatív politiky. Komisia plánuje predložiť Parlamentu a Rade legislatívny návrh v jeseni 2007. K tejto správe preto nie sú priložené návrhy na zlepšenie opatrení, ktoré boli zavedené smernicou 2002/2/ES. 5. ZÁVER Záverom je možné konštatovať, že spätná väzba je prevažne pozitívna, pokiaľ ide o: - uvádzanie referenčného čísla šarže, - vyznačovanie určitých údajov mimo priestoru vyhradeného na uvádzanie údajov a - požiadavku, aby výrobcovia krmív spolupracovali s kontrolnými orgánmi. Pokiaľ ide o deklarovanie percentuálnych podielov kŕmnych surovín s toleranciou +/- 15 %, je situácia rozdielna: - Niekoľko členských štátov oznámilo pozitívnu spätnú väzbu nielen od kontrolných orgánov, ale aj od podnikov (výrobcov kŕmnych zmesí a chovateľov hospodárskych zvierat). - Na druhej strane, značný počet členských štátov tvrdí, že ustanovenia týkajúce sa deklarovania zložiek by sa mali vylepšiť. Komisia potvrdzuje svoj úmysel zmodernizovať právne predpisy o označovaní a obehu krmív a predložiť legislatívny návrh v jeseni 2007. [1] Ú. v. ES L 86, 6.4.1979, s. 30-37. Smernica naposledy zmenená a doplnená nariadením Rady (ES) č. 807/2003 (Ú. v. ES L 122, 16.5.2003, s. 36 - 62). [2] Ú. v. ES L 63, 1.2.2002, s. 23-25. [3] Spojené prípady C-453/03, C-11/04, C-12/04 a C-194/04. [4] Ú. v. EÚ C 36, 11.2.2006, s. 5. [5] Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín. [6] Nariadenie Európskeho parlamentu a Rady (ES) č. 183/2005 z 12. januára 2005, ktorým sa stanovujú požiadavky na hygienu krmív. [7] Nariadenie Európskeho parlamentu a Rady (ES) č. 1830/2003 z 22. septembra 2003 o sledovateľnosti a označovaní geneticky modifikovaných organizmov a sledovateľnosti potravín a krmív vyrobených z geneticky modifikovaných organizmov a ktorým sa mení a dopĺňa smernica 2001/18/ES.